དེ་ལྟར་བོད་སྤྱི་དོན་དང༌།༸རྒྱལ་བའི་སྐུ་ཕྱྭ།རི་བོ་དགེ་ལུགས་པའི་ཆེ་བ་བཅས་ལ་དགོངས་ནས་བཀའ་སློབ་གསལ་པོ་ཕེབས་པ་འདི་དག་ལ་ཁ་ཞེ་གཉིས་མེད་ཀྱི་བརྩི་བཀུར་ཞུ་རྒྱུའི་ཐོག་མཇུག་གནོན་བྱ་རྒྱུ་བཙན་བྱོལ་གཞུང་གི་ལས་འགན་ཡིན་པར་བརྟེན།དོལ་རྒྱལ་དང་འབྲེལ་ཡོད་མི་ཚན་པ་སྤྱི་སྒེར་ཁག་ནས་འཇམ་མགོན་བླ་མ་ཙོང་ཁ་པ་ཆེན་པོས་སྲོལ་གཏོད་མཛད་པའི་ཕྱི་གཙང་ནང་གཙང་གི་དགེ་ལྡན་བསྟན་པ་དང༌།བོད་ཀྱི་སྤྱི་དོན་བཅས་ལ་བསམ་ན་སྔོན་བྱས་རྒྱབ་བསྐྱུར་ཕྱིན་ཆད་སྤང་བླང་ཚུལ་བཞིན་གནང་རྒྱུ་སྤྱི་སྒེར་ཚང་མར་འཕྲལ་ཕུགས་གང་སར་ཁེ་ཕན་ཆེན་པོ་ཡོད་པའི་གནས་ཚུལ་གསལ་པོ་ཤེས་རྟོགས་ཡོང་ཆེད་བོད་མི་མང་སྤྱི་འཐུས་རྒྱུན་ལས་དང༌།སྐུ་སྒེར་ཡིག་ཚང༌།ཕྱི་དྲིལ་ལས་ཁུངས་བཅས་ནས་༸གོང་ས་༸སྐྱབས་མགོན་ཆེན་པོའི་བཀའ་སློབ་གསུང་པར་འཁོར་ཐག་དང༌།ཕབ་བཤུས་ཡིག་ཆ་ཁག་འཕྲལ་དུ་ལག་ལེན་ཡོང་བའི་འབོད་སྐུལ་ཕྱག་བྲིས་བཅས་གཅིག་རྒྱབ་གཉིས་སྣོན་གྱིས་ཁུངས་སོ་སོར་གནང་བ་དང༌།ཆོས་རིག་དྲུང་ཆེ་བློ་བཟང་མཁས་གྲུབ་དང༌།སྐུ་སྒེར་ཡིག་ཚང་གི་སྐུ་ཚབ་བསྟན་པ་བཟོད་པ་གཉིས་ནས་ལྷོ་ཕྱོགས་གདན་ས་ཁག་ལ་དངོས་སུ་བཀའ་སློབ་བརྒྱུད་བསྒྲགས་གནང་བར་བརྟེན་བླ་མ་དགེ་བཤེས་འདུས་ཚོགས་དམངས་དང་བཅས་པའི་ནང་ནས་དོལ་རྒྱལ་དང་འབྲེལ་བ་ཡོད་མཁན་མང་ཆེ་བས་བོད་ཀྱི་སྤྱི་དོན་དང༌།༸རྒྱལ་བའི་སྐུ་ཕྱྭ་བཅས་པར་གནོད་འཚེ་ཡོད་བཞིན་དུ་མུ་མཐུད་བསྟེན་གསོལ་བྱས་ཚེ་སྤྱི་སྒེར་གཉིས་གནོད་ཀྱི་ངེས་ཤེས་བརྟན་པོ་རྙེད་དེ་ད་ནས་མཚམས་འཇོག་གནང་རྒྱུའི་ཁས་ལེན་ཞུས་གནང་བ་དང༌།དེ་བཞིན་གྲྭ་ཚང་དང༌།ཚོགས་པ་སྤྱི་སྒེར་ཁག་མང་ནས་ཀྱང་བཀའ་ཤག་ལ་དོལ་རྒྱལ་བསྟེན་གསོལ་མི་བྱེད་རྒྱུའི་ཁས་ལེན་སྙན་ཞུ་ས་སྦྱར་རིམ་འབྱོར་བྱུང་བ་དེ་དག་ནི་བོད་སྤྱིའི་ལས་འགན་རང་འཁྲི་རང་འཁུར་བྱས་པར་ངོས་འཛིན་ཞུ་གི་ཡོད།འོན་ཀྱང་བླ་མ་དགེ་བཤེས་དང༌།སྤྱི་སྒེར་ཚན་པ་རེ་ཟུང་ད་དུང་རེ་དོགས་ཀྱི་འཆིང་བ་མ་ཆོད་པར་རི་བོ་དགེ་ལུགས་པ་སོགས་ཀྱི་ཞེན་ཁོག་ཡིན་ཁུལ་གྱིས་མཁྲེགས་བཟུང་བྱེད་པར་མ་ཟད།ཆེས་ཉུང་ཤས་ནས་གོ་སྐབས་འདི་ལོག་པར་བེད་སྤྱད་དེ་ནང་ཁུལ་འཁྲུག་སློང་གི་བྱ་བར་འཇུག་པ་དང༌།རྒྱལ་སྤྱིའི་ནང་འདི་སྐོར་གཞི་མེད་དཀྲོགས་གཏམ་སྤེལ་བ་བཅས་ནིདགྲ་བོའི་དགོས་འདུན་སྒྲུབ་པ་ཉིད་ཡིན་པས་ནོར་ལྡོག་ཤེས་བྱེད་དགོས་པའི་འབོད་སྐུལ་ནན་པོ་བྱེད་བཞིན་ཡོད།